Tampereen Pallo-Veikot - Seuraavassa ottelussa ei enää jännitetä
Seuraavassa ottelussa ei enää jännitetä
Ykkönen laitettiin lauantaina käyntiin ja TPV:n osalta kyseessä oli heti Pirkanmaan Derby. Tehtaan kentällä Ykkösen voittajasuosikkeihin lukeutuva FC Haka ei kotikatsomon pettymykseksi nielaissutkaan nousijaa, vaan ottelu päättyi 1-0 (0-0).
- Me taistelimme jokaisesta pallosta. Meitä kaikki jäi harmittamaan, että ensimmäisellä puoliskolla emme saaneet peliämme rullaamaan, mutta Hakan maalin jälkeen saimme pallonhallintaa itsellemme ja luotua maalintekotilanteita, kapteeni Tommi Smeets sanoi.
Mahdollinen Veikkausliigaan nousija FC Haka 1, Ykkösen tulokas TPV 0. Tuskin kovinkaan moni jaksoi uskoa, että tamperelaiset pystyvät laittamaan Hakan näin tiukoille. Vielä vähemmän TPV:hen uskottiin ensimmäisen jakson jälkeen, sillä ensimmäiset kolme varttia olivat lähes ”yhteen maaliin” pelaamista.
Pelkistetyimmin ensimmäisen jakson tilanteita ja pelin hallitsemista kuvaa kulmapotkujen numerot: isännille kahdeksan, vieraille yksi. TPV:n sankarin viitta puettiin kaikin tuomariäänin maalivahti Tuomas Karjanlahdelle, joka useammin kuin kolme kertaa oli viimeisenä pelaajana pallon tiellä. Karjanlahden hyvä otteluvire jatkui päätösvihellykseen asti.
Kuka tietää mitä ottelussa olisikaan tapahtunut ilman TPV:n oikeastaan koko ensimmäisen puoliajan kestänyttä jännittämistä. Pelaajien otteista heijastui samanlainen jännittäminen, kuin lapsella jouluaattona pukin tuloa odottaessa. Sillä mistään muusta ei TPV:n alkuhetkien pelaamisessa ollut kysymys, kuin jännittämisestä ensimmäisessä Ykkösen ottelussa.
Toisella jaksolla TPV näytti, etteivät puheet minkä tahansa joukkueen haastamisesta ja voittamisesta ole pelkkiä pukuhuonepuheita. Jännittämisen vähentymisen myötä TPV alkoi näyttämään siltä joukkueelta, joka nousi Ykköseen.
Puolustaja Giorgi Ositashvilin nostaminen hyökkääjäksi ja kohdepelaajaksi oli oiva ratkaisu. Tämän taktisen muutoksen seurauksena TPV siirtyi kolmen topparin linjaan, mikä ei kuitenkaan avannut Hakalle vaarallisia maalintekopaikkoja.
Aivan lopussa TPV:lle avautui mahdollisuus tasoittaa, mutta Jesse Oksasen laukaus meni maalitolpan väärältä puolelta.
Juho Saarisen sanoin: aneeminen alku
Paluun Tehtaan kentälle tehnyt puolustaja Juho Saarinen kiteytti ensimmäisen puoliajan pelaamiseen yhteen sanaan: aneeminen. Paluun synnyttämät hienot tunteet ja entisen joukkueen kohtaaminen olivat toisessa kupissa, toisessa mietteet pelin luonteesta.
- Näköjään Hakan piti tehdä yksi maali ennen kuin me aloimme pelaamaan sillä tavalla, kuin Ykkösessä pitääkin pelata. Hätäilimme liikaa, kun meidän olisi pitänyt pyrkiä rauhallisesti rakentamaan omia hyökkäyksiämme. Toisella jaksolla näin sitten teimmekin ja saimme luotua jatkuvasti hyviä maalintekotilanteita, Saarinen totesi.
Peliä on Saarisen mielestä ehdottomasti parannettava seuraavissa otteluissa ja otettava pallonhallinta itselle.
Päävalmentaja Anssi Ylinen luonnollisesti näki pelin kulun samalla tavalla Saarisen kanssa.
- Aluksi jännitimme liikaa. Haka vei meitä totaalisesti, eikä meillä ei ollut ensimmäisellä jaksolla mitään jakoa. Tauolla sovimme, ettei tässä pelissä ole mitään jännitettävää, vaan tämä on tuttua jalkapalloa, Ylinen sanoi.
Lehdistötilaisuudessa Ylinen antoi täyden tunnustuksen Hakalle sanomalla joukkueen ansaitseen voittonsa.
Hakan päävalmentaja Teemu Tainio kuvaili peliä juuri niin vaikeaksi, kuin joukkue olettikin.
- Jostain syystä meidän pelaamisemme loppui maalin jälkeen. Jatkossa meidän on oltava taktisesti tätä ottelua parempia silloin kun johdamme, huomautti Tainio.
1 Karjanlahti Tuomas
8 Ek Eino-Veikko
9 Goljahanpoor Arjan
11 Ylinen Tomi --> 16 Oras Riku 58 min.
14 Räisänen Eetu --> 10 Näykki Paavo 59 min.
18 Järvi Topi --> 17 Oksanen Jesse 72 min.
Tästä linkistä sarjataulukkoon:
Henri Kilpisen tekemä tilannekooste ottelusta: